તારીખ 30મીની સવારની બેઠક ‘દર્શક’નું સાહિત્યવિશ્વ કવિ પંચમ શુક્લના સભાપતિ પદ હેઠળ પ્રારંભ થઈ. એ બેઠકના પ્રથમ વક્તા અનિલ વ્યાસ એક વાર્તાકાર તરીકે જાણીતા છે જેઓ તુરંતમાં એક નવલકથા પણ આપવાના છે. તેઓએ ‘દર્શક’ની નવકથાઓ વિષે એક સુંદર વિવેચનાત્મક, અભ્યાસપૂર્ણ અને રસાળ વક્તવ્ય આપ્યું. તેમણે કહ્યું કે ‘દર્શક’ની નવલકથાઓ વાંચતાં અહેસાસ થયા વિના ન રહે કે તેમણે હંમેશ સદ અને અસદના સંઘર્ષ વિષે લખ્યું. તેઓએ ભદ્ર સંસ્કૃિત અને લોક સંસ્કૃિતનાં મૂલ્યોને ઉપાસ્યા. લેખકની સમાજ પ્રત્યેની જવાબદારી, કળા તરફની વફાદારી અને ઘડાયેલી વિચારધારા સર્જનમાં આત્મસાત થાય તો સર્જક કેવું સંસ્કારી સાહિત્ય રચી શકે તે તેમની નવલકથાઓની લિજ્જત લેતાં સમજાય છે. આમ તો ‘દીપ નિર્વાણ’, ‘બંદીઘર’, ‘1857’, ‘બંધન અને મુક્તિ’, ‘સોક્રેટીસ’ અને ‘ઝેર તો પીધાં છે જાણી જાણી’ જેવી એક એકથી ચડિયાતી નવલકથાઓના રચયિતા એવા ‘દર્શક’ની દરેક કૃતિનું વિગતે વિવરણ કરવાનો લોભ થાય. સ્વ. ડોલરરાય માંકડે કહેલું તેમ ‘ઝેર તો પીધાં છે જાણી જાણી’માં લેખકે બુદ્ધના કરુણા, મુદિતા અને ઉપેક્ષાના ભાવોને તેનાં સબળ પાત્રો દ્વારા વાચકો સમક્ષ મૂકી આપ્યા છે. ઉમાશંકર જોશીએ કહેલું કે એ નવલકથાના પ્રારંભનાં 130 પાનાં અતિ રસાળ છે અને જો એ જ પ્રકારે આખી નવલકથા લખાઈ હોત તો ગુજરાતમાં હાહાકાર થઇ ગયો હોત. પરંતુ એ આખી નવલકથામાં રસ જમાવવાની તેમની અનેરી શક્તિને કોણ નકારી શકે?